Litt om min tid i Suttungteatret

Svein Gundersen

I 1966 kom jeg med i teater- og kulturarbeidet ved Suttungteatret på Tangen, Hedmark, og etter gymnaset ble dette til et mangeårig engasjement, med læretid og praksis i teatret og på studiesenteret Fredheim, forfatteren Ingeborg Refling Hagens hjem. Vi studerte teater-og litteraturhistorie, det var daglig høytlesing av verk fra verdenslitteraturen, ukentlige dramalesinger, og periodevis ble det arrangert forelesingsrekker med eksterne forelesere, som Edvard Beyer, Kåre Langvik-Johannesen, Leif Mæhle. Parallelt med fellesstudiene hadde vi individuelle oppgaver, og jobbet med innlæring av forskjellige tekster, og rollene vi til enhver tid var i gang med.

På Suttungteatret arbeidet vi med teater i klassisk tradisjon, i et vidt spekter av uttrykk, fra lyrisk drama og tragedie til farse og komedie. Bakgrunnsstoffet til hver oppsetting ble grundig studert, og vi var så heldige å ha eminente forelesere som stilte seg til teatrets disposisjon, som Torolf Holmboe, Egil Kraggerud, Dagne Groven Myhren. Teatrets skuepillere hadde ulik bakgrunn, og tok etterhvert utdanning i forskjellige eksterne fagmiljøer; vi ble en blanding av utdannete skuespillere, kunstnere, pedagoger, arkitekter - og dannet et multikunstnerisk miljø som jeg fant inspirerende.

Teatrets hovedsatsing var oppførelsene av de store og tidligere stort sett uoppførte dramatiske verkene til Henrik Wergeland og Hans E. Kinck, og et interessert publikum møtte opp. "Suttungteatret har sett det som en av sine hovedoppgaver å spille Kincks ellers nokså forsømte dramatikk, og gang på gang har det vist seg at den kan virke sterkt på scenen" skrev professor Beyer i boken "Kinck", som kom i serien forfattere i nærlys i 1976. Om oppførelsen av "Jødinnen" i 1984 skrev Roger Avenstrup i Hamar Arbeiderblad: "Et meningsfullt stykke ble framført i disse trivialiseringstider. Et stykke som ble avskrevet som uoppførbart. Suttungteatret viste at dramatikeren Wergeland visste bedre".

Teatret spilte også verk av andre forfattere, og tok bestillingsoppdrag for organisasjoner som Norsk Bonde- og småbrukarlag, Folkets hus, LO og Arbeiderpartiet. Selv gikk jeg "gradene" i teatret, fra mindre roller, til hovedrollene, som Machiavelli i "Mot Karneval" av Kinck og grosserer Wulffie i "Wulffie & co" av Jonas Lie, fra regiassistent til regissør for store oppsettinger som "Den sidste gjest" og "Driftekaren" av Kinck, "Den indiske cholera" og "Jødinden" av Wergeland. Samtidig hadde jeg mye praktisk ansvar - snekring, senere også lysdesign og scenografi, gjennom flere år var jeg med i en lederduo for teatret, og i nesten ti år ene administrativ leder, med ansvar for planlegging, økonomi, informasjonsarbeid mm. I løpet av min periode i teatret, fikk vi fast støtte fra Stange kommune, Hedmark fylkeskommune og kom inn som egen post på statsbudsjettet. Vi fikk Hedemarksprisen, og ved overrekkelsen ble min oppsetting av "Irreparabile tempus!" av Wergeland spilt for et fullsatt kulturhus på Stange.

 Miljøet rundt Suttungteatret var aktivt i mange kultursammenhenger. Vi arrangerte åpne lesninger av dramatiske verk, forfatterpresentasjoner, arrangerte 1. mai-feiringer på Tangen, litterære salonger og opplesningsprogram, særlig i Hamarregionen og Oslo. Vi drev forlag, utstillingsvirksomhet, og initierte kulturelle aksjoner, bl.a. "Kinck-aksjonen". Sentralt sto også teater- og litteraturarbeid med barn og unge. Jeg var aktiv i dette miljøet i godt 20 år, syv av årene på full tid. Jeg husker disse årene som travle, gledefylte og utviklende, både menneskelig og kunstnerisk.